b'\n_START_ARTICLE_\nJan Sterling\n_START_SECTION_\nBiografia\n_START_PARAGRAPH_\nEl seu nom complet era Jane Sterling Adriance, i va n\xc3\xa9ixer a la ciutat de Nova York, al si d\'una fam\xc3\xadlia benestant. Va estudiar en escoles privades abans d\'anar a viure a Europa amb la seva fam\xc3\xadlia. All\xc3\xa0 es va educar amb tutors privats a Londres i Par\xc3\xads, a m\xc3\xa9s de seguir estudis a l\'escola dram\xc3\xa0tica de Fay Compton a Londres._NEWLINE_Sent adolescent va tornar a Manhattan i, utilitzant variacions del seu nom, tals com Jane Adrian i Jane Sterling, va comen\xc3\xa7ar la seva carrera art\xc3\xadstica actuant a Broadway a l\'obra Bachelor Born. M\xc3\xa9s endavant va treballar en peces importants com a Panama Hattie, Over 21 i Present Laughter, i el 1947 va debutar en el cinema amb el film Tycoon, amb el nom art\xc3\xadstic de Jane Adrian. Ruth Gordon va insistir perqu\xc3\xa8 canvi\xc3\xa9s el seu nom, prenent finalment la decisi\xc3\xb3 de dir-se Jan Sterling. _NEWLINE_Un dels papers secundaris m\xc3\xa9s destacats de Sterling va ser el que va fer a Belinda (1948). Alternant les seves actuacions cinematogr\xc3\xa0fiques amb la televisives, Sterling va intervenir en diverses s\xc3\xa8ries televisives en la d\xc3\xa8cada de 1950 alhora que treballava en pel\xc2\xb7l\xc3\xadcules com Caged (1950), Mystery Street (1950), The Mating Season (1951), Ace in the Hole (1951), Flesh and Fury (1952), The Human Jungle (1954), i Female on the Beach (1955)._NEWLINE_Sovint elegida per interpretar personatges durs i determinats, va fer un paper molt m\xc3\xa9s comprensiu a la pel\xc2\xb7l\xc3\xadcula Sky Full of Moon (1952). El 1950 va ser Ruth en la s\xc3\xa8rie western de la ABC The Marshal of Gunsight Pass, interpretada al costat de Russell Hayden, Eddie Dean, i Roscoe Ates. _NEWLINE__NEWLINE_En 1954 Sterling va ser nominada per l\'Oscar a la millor actriu secund\xc3\xa0ria i va guanyar el Globus d\'Or a la millor actriu secund\xc3\xa0ria per la seva actuaci\xc3\xb3 a The High and the Mighty. Aquell mateix any va viatjar a Anglaterra per fer el paper de Julia en la primera versi\xc3\xb3 filmada de la novel\xc2\xb7la de George Orwell 1984, malgrat trobar-se embarassada en aquell moment._NEWLINE_En els anys seg\xc3\xbcents Sterling va actuar amb regularitat en el cinema, en pel\xc2\xb7l\xc3\xadcules com   Slaughter on Tenth Avenue, Kathy O, i The Female Animal. _NEWLINE_El 1963 va ser artista convidada, amb el paper d\'Infermera Murdoch, en l\'episodi "Millions of Faces" del drama m\xc3\xa8dic de l\'ABC Breaking Point. El 1967 ella i Tisha Sterling van treballar en l\'episodi "Elevin Milers to Eden", pertanyent a la producci\xc3\xb3 western de la NBC The Road West, protagonitzada per Barry Sullivan. A finals de 1968 Sterling va comen\xc3\xa7ar a actuar com a \'Miss Foss\' en la s\xc3\xa8rie televisiva de la CBS The Guiding Light El 1969 es va retirar del cinema, enfocant la seva activitat interpretativa al teatre, tornant al mitj\xc3\xa0 televisiu el 1979 per encarnar a Lou Henry Hoover en la minis\xc3\xa8rie Backstairs at the White House._NEWLINE_El matrimoni de Sterling amb John Merivale va finalitzar en divorci. La seva carrera va comen\xc3\xa7ar a declinar despr\xc3\xa9s de morir el seu segon marit, l\'actor Paul Douglas, el 1959, iniciant en els anys setanta una relaci\xc3\xb3 duradora amb Sam Wanamaker. Inactiva durant gaireb\xc3\xa9 dues d\xc3\xa8cades, va apar\xc3\xa8ixer en el Cinecon Film Festival de Los Angeles el 2001._NEWLINE_Els \xc3\xbaltims anys de la vida de Sterling van estar marcats per la mala salut. Patia diabetis, va patir una fractura de maluc i alguns ictus. El seu \xc3\xbanic fill, Adams Douglas, va morir el 2003, i Sterling va morir a l\'any seg\xc3\xbcent en Los Angeles, Calif\xc3\xb2rnia, als 82 anys d\'edat. Va ser enterrada al Cementiri Garden of Actors Churchyard de Londres, Anglaterra.'